***Návrh VZN:***  *- vyvesený na úradnej tabuli mesta dňa : 06.09.2022*

*- zverejnený na internetovej adrese mesta dňa : 06.09.2022*

***Lehota na predloženie pripomienok k návrhu VZN:*** *16.09.2022*

Návrh

**Všeobecne záväzné nariadenie mesta Šamorín o ochrane mestského parku Pomlé č. 11/2022**

Mesto Šamorín podľa § 6 zákona SNR č. 369/1990 Zb. o obecnom zriadení v znení neskorších predpisov s použitím § 4 ods. 3 písm. f), g), a n) citovaného zákona vydáva pre územie Šamorín toto Všeobecne záväzné nariadenie.

**§ 1**

**Úvodné ustanovenia**

1. Toto nariadenie je záväzné na území mestského parku Pomlé pre všetkých obyvateľov mesta, pre prechodne sa zdržujúce osoby, právnické osoby, úrady a ostatné inštitúcie na území mesta Šamorín.
2. Za mestský park Pomlé sa pre účely tohto nariadenia považuje plocha zahrňujúca parcely číslo EN 844, 845, 846, 847, 855 v katastrálnom území Šamorín, vo vlastníctve mesta Šamorín s celkovou výmerou 10,83 ha.

**§ 2**

**Povinnosti občanov, právnických a fyzických osôb oprávnených na podnikanie, úradov a inštitúcií**

1. Každý návštevník parku je povinný riadiť a správať sa ustanoveniami, uvedenými na informačných tabuliach a pokynmi osôb poverených ochranou parku ( Mestská polícia, Referát životného prostredia pri MsÚ Šamorín).
2. Vstup do areálu parku je na vlastné riziko a prevádzkovateľ nezodpovedá za prípadný vznik úrazu. Detí do 10 rokov môžu byť v parku len v sprievode svojich rodičov alebo osoby staršej ako 18 rokov.
3. Výrub stromov a kríkov je možný iba na základe súhlasu orgánu štátnej správy ochrany prírody a krajiny.
4. Všetci návštevníci parku sú povinní trvale udržovať čistotu, a prípadné znečistenie okamžite odstrániť na svoje náklady bez poškodenia okolitej prírody.
5. Návštevník je zodpovedný za škody, ktoré vznikli jeho pričinením v plnom rozsahu. Za škody vzniknuté nedodržiavaním tohto VZN zodpovedá osoba porušujúca alebo jej zákonný zástupca.
6. Usporiadatelia plánovaných kultúrnych a športových akcií, organizovaných na území parku sú povinní zabezpečiť čistotu a poriadok počas celého trvania podujatia, ako aj odstránenie odpadov po ňom. Udržovanie čistoty je podmienkou pre udelenie výnimky z ochranných podmienok parku, čiže súhlasu k mimoriadnemu užívaniu parku ( kultúrne akcie v amfiteátri ).
7. Ak neodstráni nečistotu ten, ktorý je povinný tak urobiť, urobí to správca parku a náklady s tým spojené vyúčtuje znečisťovateľovi.

**§ 3**

**Prevádzkovateľ parku a jeho povinnosti**

1. Prevádzkovateľom mestského parku Pomlé je mesto Šamorín.
2. Udržiavanie čistoty a poriadku v areáli parku zabezpečuje prevádzkovateľ prostredníctvom mestského podniku AREA Šamorín s.r.o., (ďalej ako „správca parku“).
3. Správca parku je povinný v rozsahu stanovenom Všeobecne záväzným nariadením o tvorbe, údržbe a ochrane zelene udržiavať zeleň mestského parku Pomlé pravidelným kosením trávnatých plôch, orezávaním kríkov, ako aj ošetrením a výrubom suchých a chorých stromov, rastúcich v areáli parku. Kontrolu a údržbu drevín v areáli zabezpečuje prevádzkovateľ prostredníctvom zmluvne dohodnutých oprávnených osôb.
4. Správca parku je povinný zabezpečiť pravidelné čistenie všetkých plôch a chodníkov, vybavenie dostatočným množstvom odpadových košov a ich vyprázdňovanie, opravu a údržbu lavičiek.
5. Čistením chodníkov sa rozumie zametanie alebo umývanie, odstraňovanie snehu, blata , odpadu, buriny a iných nečistôt.

**§ 4**

**Zákaz činnosti**

Na území parku sa zakazuje :

* 1. akákoľvek výstavba ( okrem rekonštrukčných, alebo schválených MsÚ),
  2. ničiť, poškodzovať a znečisťovať zariadenie parku (oplotenie, lavičky, odpadové koše, detské ihrisko, amfiteáter, informačné tabule, osvetlenie) resp. iné zariadenia nachádzajúce sa v areáli parku,
  3. na javisku amfiteátra jazdiť na bicykli, na kolieskových korčuliach a na skateboardoch,
  4. znečisťovať areál, zakladať skládky odpadov, znečisťovať územie odpadmi a odpadkami, včítane odpadov od užívateľov záhradiek a nehnuteľností v blízkosti parku,
  5. poškodzovať vegetáciu, trhať stromy, kríky a iné rastliny,
  6. meniť skladbu porastov (iba so súhlasom mesta),
  7. vypaľovať trávne porasty,
  8. vyvíjať činnosť spôsobujúcu zmenu vodného režimu,
  9. narúšať pôdny kryt,
  10. zbierať a zničiť rastliny, živočíchy a iné prírodniny,
  11. rušiť hniezdiace vtáky, divú parkovú zver,
  12. používať chemické prostriedky (len so súhlasom mesta),
  13. táboriť a zakladať oheň,
  14. chovať úžitkové zvieratá, pásť a vypúšťať hydinu,
  15. vykonávať branný výcvik
  16. osadzovať informačné , reklamné a iné tabule a vylepovať plagáty
  17. vchádzať a parkovať v areáli parku motorovými vozidlami s výnimkou vozidiel za účelom vykonávania údržby, opráv a okrem prípadov, pre ktoré bola RŽP udelená výnimka,
  18. vodiť psov bez vodítka,
  19. vykonávať činnosť, ktorá obmedzuje a/alebo ohrozuje, a/alebo ruší ostatných návštevníkov parku.

**§ 5**

**Zvláštne užívanie parku**

1. Používať park nad obvyklú mieru, na organizovanie kultúrnych a športových podujatí je možné iba udelením výnimky z ochranných podmienok Pomlé.
2. Výnimky z ochranných podmienok mestského parku Pomlé povoľuje primátor mesta na základe doporučenia RŽP.
3. Každý, komu bolo vydané povolenie na zvláštne užívanie parku, t.j. výnimka z ochranných podmienok Pomlé je povinný :
   1. používať park len v povolenom rozsahu tak, aby bol čo najmenej odnímaný svojmu účelu,
   2. zabrániť poškodzovaniu a znečisťovaniu parku a jeho zariadení,
   3. vykonať také opatrenia, aby bola zabezpečená bezpečnosť užívateľov parku, najmä v nočných hodinách,
   4. používať len vyhradené priestory parku, dodržiavať stanovené podmienky a po skončení užívania uviesť park na svoje náklady do pôvodného stavu,
   5. zachovávať protipožiarne predpisy a zabezpečiť prístupové cesty pre prípadný protipožiarny zásah.
   6. dodržiavať ďalšie podmienky stanovené v povolení.

§ **6**

**Kontrola, pokuty**

1. Kontrolu dodržiavania povinností uložených týmto nariadením je oprávnený vykonávať primátor mesta, poslanci mestského zastupiteľstva, členovia komisie životného prostredia, RŽP a Mestská polícia.
2. Fyzická alebo právnická osoba je povinná nahradiť škodu, ktorú na zeleni spôsobila alebo zavinila. Ak poškodenie zelene alebo zariadenia parku neuvedie do pôvodného stavu dobrovoľne na svoje náklady bez zbytočného odkladu (do 3 dni), vykoná nápravu RŽP na náklady fyzickej alebo právnickej osoby.
3. Fyzickým osobám, ktoré porušia ustanovenia tohto VZN uložia oprávnené orgány mesta pokutu v blokovom konaní vo výške 33 eur. V priestupkovom konaní môže byť uložená pokuta do 165 eur!
4. Za porušenie tohto VZN môže primátor mesta právnickej osobe alebo fyzickej osobe oprávnenej na podnikanie uložiť pokutu do 6638 eur.

**§ 7**

**Záverečné ustanovenia**

1. Dňom účinnosti tohto VZN sa zrušuje VZN č. 5/2002 o ochrane mestského parku Pomlé zo dňa 04.07.2002 v znení VZN č. 14/2008 zo dňa 04.12.2008, ktorým sa mení a dopĺňa VZN č. 5/2002 o ochrane mestského parku Pomlé.
2. Toto Všeobecne záväzné nariadenie bolo schválené Mestským zastupiteľstvom v Šamoríne dňa 22.09.2022 pod číslom .....................
3. Toto VZN o ochrane mestského parku Pomlé nadobúda účinnosť dňom ...................

Csaba Orosz

primátor mesta